| "As It Was"Harry Styles |
| --- |
| Singlen "As It Was" kansikuva |
| Singlen tiedot |
|  Albumilta | *Harry’s House* |
|  Julkaistu | 1. huhtikuuta 2022 |
|  Tekijä(t) | 
* Harry Styles
* Kid Harpoon
* Tyler Johnson

 |
|  Tuottaja(t) | Kid HarpoonTyler Johnson |
|  Tyylilaji | * synthpop
* indie rock
 |
|  Kesto | 02.47 |
|  Levy-yhtiö | Columbia Records |
| Listasijoitukset |
| 
* Iso-Britannia Britannian singlelista: 1.
* Suomi Suomen virallinen singlelista: 2.
* Yhdysvallat Billboard Hot 100: 1.

 |
| Harry Stylesin muut singlet |
| "Fine Line"2021 | "As It Was"2022 | "Late Night Talking"2022 |

**As It Was** on brittilaulaja Harry Stylesin kappale tämän kolmannelta studioalbumilta *Harry’s House*. Se julkaistiin albumin ensimmäisenä singlenä 1. huhtikuuta 2022 Columbia Recordsin kautta. "As It Was" saavutti sekä Yhdysvaltain että Britannian singlelistojen ensimmäisen sijan ja oli vuoden 2022 myydyin kappale Britanniassa.

Kappaleen kirjoittivat Styles, Kid Harpoon ja Tyler Johnson. Kid Harpoon ja Johnson myös tuottivat sen. Kappaleen alussa puhuu Ruby Winston, joka on Ben Winstonin tytär ja Stylesin kummilapsi.

Vuoden 2023 Brit Awardseissa "As It Was" voitti vuoden kappaleen palkinnon. Emma-gaalassa se palkittiin edellisen vuoden striimatuimpana ulkomaisena biisinä. Saman vuoden Grammy-gaalassa kappale oli ehdolla vuoden lauluksi, vuoden levytykseksi ja parhaaksi pop-sooloesitykseksi. Sen musiikkivideo oli ehdolla parhaaksi musiikkivideoksi. Kappale ei kuitenkaan voittanut yhtäkään kategorioista.

Kaupallinen menestys
--------------------

"As It Was" oli maailmanlaajuisesti musiikkipalvelu Spotifyn soitetuin kappale ja Apple Musicin toiseksi suosituin kappale vuonna 2022.

Kappale nousi yhdysvaltalaisen Billboard Hot 100 -singlelistan ensimmäiselle sijalle ja oli listan kärjessä yhteensä 15 viikkoa. Se oli vuoden 2022 toiseksi menestynein kappale Yhdysvalloissa Glass Animalsin kappaleen "Heat Waves" jälkeen. Vuoden 2022 kesäkuuhun mennessä single oli myynyt kaksinkertaista platinaa Yhdysvalloissa, mikä vastaa 2 miljoonaa myytyä singleä.

Official Charts Companyn mukaan "As It Was" oli vuoden 2022 suurin hitti Britanniassa. Britannian singlelistan huipulla kappale vietti 10 viikkoa. Se oli 180 miljoonalla striimauksella ja 65 tuhannella myydyllä singlellä sekä vuoden myydyin että striimatuin kappale. Syyskuuhun 2022 mennessä kappale oli ylittänyt platinalevyrajan kaksinkertaisesti.

Suomessa kappale sijoittui parhaimmillaan toiseksi sekä virallisella singlelistalla että radiolistalla.

Musiikkivideo
-------------

Kappaleen kanssa samaan aikaan julkaistiin sen musiikkivideo. Videon on ohjannut ukrainalainen Tanu Muino ja se kuvattiin Lontoossa. Toisena kuvauspäivänä Venäjä hyökkäsi Ukrainaan, mikä Muinon mukaan vaikutti suuresti kuvaustunnelmaan.

Palkinnot ja ehdokkuudet
------------------------

| Palkinnot ja ehdokkuudet |
| --- |
| Vuosi | Palkinto | Kategoria | Tulos | Lähde |
| 2023 | Emma-palkinto | Vuoden striimatuin ulkomainen biisi | Voitto |  |
| Grammy-palkinto | Vuoden levytys | Ehdokkuus |  |
| Vuoden laulu | Ehdokkuus |
| Paras pop-sooloesitys | Ehdokkuus |
| Paras musiikkivideo | Ehdokkuus |
| Brit Awards | Vuoden kappale | Voitto |  |

Lähteet
-------

1. 1 2 3  Rose, Anna: Watch Harry Styles’ video for new single ‘As It Was’ *NME*.  1.4.2022. Viitattu 18.1.2023. (englanniksi)
2. 1 2 3  Smith, Carl: Harry Styles’ As It Was: New single from Harry’s House release date, video stills and more *Official Charts*.  1.4.2022. Official Charts Company. Viitattu 18.1.2023. (englanniksi)
3. 1 2  Brit Awards 2023: Full list of winners and nominees *BBC News*.  12.2.2023. Viitattu 12.2.2023. (englanniksi)
4. 1 2  Tänav, Alexia: Tässä ovat vuoden 2022 Emma Gaalan voittajat! *MTV Uutiset*.  3.2.2023. Viitattu 4.2.2023.
5. 1 2  Grammy Awards 2023: The main winners and nominees *BBC News*.  6.2.2023. Viitattu 6.2.2023. (englanniksi)
6. 1 2  Dellatto, Marisa; Porterfield, Carlie: Most Popular Music of 2022: Bad Bunny Dominates Billboard, Spotify, Pandora and Apple Music Charts *Forbes*.  1.12.2022. Viitattu 18.1.2023. (englanniksi)
7. ↑  Trust, Gary: Harry Styles’ ‘As It Was’ Tops Hot 100 for 15th Week – Longest Reign Ever for a British Act *Billboard*.  26.9.2022. Viitattu 18.1.2023. (englanniksi)
8. ↑  As It Was The Recording Industry Association of America. Viitattu 18.1.2023. (englanniksi)
9. ↑  Griffiths, George: The Official Top 40 Biggest Songs of 2022 *Official Charts*.  4.1.2023. Official Charts Company. Viitattu 18.1.2023. (englanniksi)
10. ↑  Harry Styles – As It Was British Phonographic Industry. Viitattu 18.1.2023. (englanniksi)
11. ↑  Harry Styles – As It Was *Suomen virallinen lista*. Musiikkituottajat – IFPI Finland. Viitattu 18.1.2023.

Aiheesta muualla
----------------

* Kappaleen musiikkivideo YouTubessa